Eidsvoll Ullensaker Blad
Store norske leksikon,Samfunn,Medier,Aviser,Norske aviser,Aviser i Viken
Eidsvoll Ullensaker Blad er en lokalavis som utkommer i Eidsvoll. Avisen ble grunnlagt i 1901 og eies av flere aksjonærer, blant annet Amble Investment AS, som har den største aksjeposten med 26,8 prosent.
Avisen dekker øvre Romerike (kommunene Ullensaker, Gjerdrum, Nannestad, Eidsvoll, Hurdal og Nes). Historie Eidsvold Blad ble skapt av bygdas politiske elite i kommunehuset etter et herredsstyremøte den 2. juni 1901. Da hadde diskusjonen gått lenge om behovet for en avis for bygdene på øvre Romerike. Det var stor politisk aktivitet i distriktet, og bøndene trengte en avis som kunne bringe «... Artikler om Landbruget og dets Binæringer f. Eks. Havebrug, Hønsehold osv.».Avisen, som hadde kontor og trykkeri på Dal, hadde sin største utbredelse i bygdene sør for Eidsvoll, i Ullensaker, Nes og Nannestad. Aksjonærene var bønder i dette distriktet. Men etter hvert ble Eidsvoll kjerneområdet for avisens leserkrets. I 1920 flyttet den til Sundet i Eidsvoll der avisselskapet kjøpte to gårder og fikk plass for nytt og mer tidsmessig trykkeutstyr. Da fikk avisen eiere som stort sett var hjemmehørende i Eidsvoll. Den ble nå organ for Høyre og Frisinnede Venstre, men fikk etter hvert betegnelsen «uavhengig» knyttet til avishodet. Det ble mange redaktørskifter. Blant andre var seinere statsminister Jens Hunseid redaktør en kort periode.Etter andre verdenskrig ble det økonomisk mulighet for modernisering. I 1958 fikk avisen ny trykkeribygning og nytt trykkeri som gjorde det mulig å øke sidetallet fra fire til åtte. I begynnelsen av 1970-åra ble Eidsvold Blad den første avisen i Akershus som gikk over til offsettrykk med fotosats. Fra 1964 kom den ut fire ganger per uke.I 1960 ble det innledet samarbeidsforhandlinger mellom Eidsvold Blad og bladet Romerike på Kløfta. Samarbeidet ble en realitet fra 1. januar 1961. Dermed fikk Eidsvold Blad sitt første avdelingskontor. I 1966 kjøpte Eidsvold Blad avisen Romerike.Siden slutten av 1990-tallet er aksjekapitalen utvidet, og tyngden av eierne konsentrert i det bymessige Sundet. Samtidig har avisen fått nytt navn, Eidsvold/Ullensaker Blad, for å utvide nedslagsfeltet sørover mot Jessheim og Kløfta. I åra etter andre verdenskrig ble den på folkemunne omtalt som Purkerud Blad. Purkerud var et respektløst og folkelig navn på Eidsvoll og henviste til hovednæringen i bygda, landbruk, som også preget avisen. Etter at hovedflyplassen for Østlandet ble lagt til Gardermoen, er imidlertid Jessheim blitt byliknende som Sundet. Dette preger stoffutvalget i avisen ved starten av det 21. århundre. Den er ikke lenger primærnæringenes avis Fakta Eidsvold Blad: prøvenr. 15.6.1901, før ordinære nr. 3.7.1901. Parallellutgaven Ullensaker Blad, første nr. 15.8.1977. Endret navn fra Eidsvold Blad/Ullensaker Blad til Eidsvoll Ullensaker Blad 22.10.2005. Opplag År Opplag     1920 4000   1932 3000   1950 3567   1970 5194   2008 8178   2020 6519    Til og med 2008 gjelder opplagstallene papirutgaven. Fra 2020 brukes netto opplagstall for digitalt abonnement og papirabonnement. Kilden er opplagstallene avisene rapporterer til Mediebedriftenes Landsforening (MBL) for andre halvår. Les mer i Store norske leksikon norsk presses historie avis Eksterne lenker Eidsvoll Ullensaker Blads nettavis